Generaziun pupragnada

Da Rafael Camenisch

La giuventetgna dad ozendi è ina generaziun pupragnada. Ella n’ha mai gì da lutgar encunter insatgi u insatge e stat finanzialmain bain. Ina finamira communabla na para dad exister. Sa tracti dad ina generaziun persa ed indifferenta?

Vietnam ed ils '68 èn passads, Il tema communissem e la guerra fraida istorgia, las dunnas dastgan votar ed èn preschentas sin il palc politic. Las famiglias èn pli pitschnas che anc tar noss geniturs e tolereschan pli u main tut quai che lur “pitschens” traffican. 
Forsa il sul «moviment» da la giuventetgna che exista ozendi tar nus è quel da la anti globalisaziun. Vairamain prender serius san ins tar nus dentant strusch quel - u en tutta cas na cumparegliar cun il temp dal flower power per exempel, nua che la giuventetgna ha revoltà communablamain encunter ils creschids filisters e pedants. Per esser anti globals vivain nus bler memia global, possedain memia bler material e na savain betg tge consequenzas che quai avess insumma, sche tschertas pretensiuns giessan vairamain en vigur. Quest inimi da la globalisaziun è insatge abstract che na para betg da tangar nossa vita quotidiana - cuntrari al moviment da '68 tranter auter.
Sumegliantamain sa cumporti cun Mister Bush, il qual ins crititgescha bain tar mintga occasiun, dentant senza savair bler auter che ses num, ch'el era pli baud in alcoholicher e ch'el ha cumenzà ina guerra che n'avess magari betg stuì esser. Sch'ina plazza da golf dapli u damain vegn construida en nossas vals, ans va quai pli u main sper il tgil vi. Las baselgias cumondan betg sin nus. Pitschnas dictaturas da tscherts partids politics en entiras valladas tutgan pli u main tar ils temps passads. Envers noss geniturs essan nus independents e libers. Sche nus chattain betg lavur, faschain nus ina pausa creativa ed avrin noss orizonts en l'exteriur.
Tge motiv duessan nus pia insumma avair per lutgar per u encunter insatge? Pertge avair ina finamira sche nus avain la finala gia tut quai ch'i dovra per viver ina vita agreabla?

NA BUN U MAL
Per il fatg ch'i va bain nus, cunzunt en Svizra, n'essan betg nus giuvens responsabels. Nus avain tschiffà tut (il material) ed essan cun u senza vulair daventà ina generaziun da Playstation, sortida e - sfurzadamain quasi - indifferenta envers noss conturn pli stretg.
Quai è ok. La finala è gea tut ok. E noss bainstar finanzial, che è senza dubi in ta - premias da cassas da malsauns ed AHV vi u na - nun e bun u mal. Quel è simplamain in fatg. Ma tge faschain nus ordlonder?
Entant che la pli gronda part da tut ils umans sin quest mund patescha dad ina paupradad materiala, patin nus en il vest dad ina paupradad spiertala. Valurs sco bellezza externa, daners, status e relaziuns paran dad esser noss pli gronds pensiers. Il patratgar è dominà da l'egoissem ed il profit persunal. La generaziun da noss geniturs anc ha per part stuì lutgar fitg essend diesch e dapli uffants en ina famiglia per il surviver finanzial. Nus n'avain er betg gì da guardar per gliez.
Quai na duai betg esser in accus encunter la giuventetgna e ses stil da viver - la finala vegn mintga uman mess entras sia naschientscha sin in mund plain musters e disas, nua ch'i vala da far quai, laschar tschai e suandar tschertas reglas.

ES SAN NUS PRONTS?
Gliez dentant n'è betg ina stgisa per ina sien che na chala forsa mai. La generaziun pupragnada che nus parain dad esser ozendi savess senza memia gronda fadia daventar ina generaziun sociala - vairamain sociala. Per far gliez na basegni era betg ina lutga encunter x insatge ch'il spiert dal temp n'ans ha betg purschì. La lutga da la giuventetgna dad ozendi para pli subtila, perquai ch'ella na pertutga betg mintga persuna en sia vita quotidiana. Ma mintga di pateschan milliuns carstgauns da la fom, n'han betg aua schubra, dorman sin via, prendan uffants part a guerras, vegnan dunnas violadas - tut quai è bler auter, sche demonstraziuns encunter presidents e multis hajan lieu u na.
I duvrass magari bler pli pauc che quai che nus pensain per far remedura e metter en urden inqual chaussa. I dovra dentant en mintga persuna in pitschen stausch, ina midada da tschertas prioritads ed in cor avert per emprim midar sa sez, l'agen conturn e per uschia laschar sa midar l'entir mund zic per zic. È questa “generaziun pupragnada” pronta?